10. การควบคุมภายใน

ในการประชุมคณะกรรมการบริษัทครั้งที่ 10 (ชุดที่ 11) เมื่อวันที่ 24 กุมภาพันธ์ 2548
โดยมีกรรมการตรวจสอบจำนวน 3 คน เข้าร่วมประชุมด้วย
คณะกรรมการได้ประเมินระบบการควบคุมภายในโดยการสอบถามข้อมูลจากฝ่ายบริหารและฝ่ายตรวจสอบภายในแล้วสรุปได้ว่า
จากการประเมินระบบการควบคุมภายใน ของบริษัทในด้านต่างๆ 5 ส่วน คือ
องค์กรและสภาพแวดล้อม , การบริหารความเสี่ยง , การควบคุมการปฏิบัติงานของฝ่ายบริหาร ,
ระบบสารสนเทศและการสื่อสารข้อมูล และระบบการติดตาม คณะกรรมการเห็นว่า บริษัทฯ
มีระบบการควบคุมภายในที่เพียงพอ

ผู้สอบบัญชีของบริษัทฯ คือ สำนักงานสอบบัญชี ดี ไอ เอ ซึ่งเป็นผู้ตรวจสอบงบการเงินประจำปี
2547 ได้ให้ความเห็นในรายงานเกี่ยวกับระบบการควบคุมภายในด้านการบัญชีว่า
ในการตรวจสอบงบการเงินของบริษัทฯ สำหรับปีสิ้นสุด วันที่ 31 ธันวาคม 2547
ตามมาตรฐานการสอบบัญชีที่รับรองทั่วไปเพื่อแสดงความเห็นว่างบการเงินนี้แสดงฐานะการเงิน
และผลการดำเนินงาน
โดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานได้ศึกษา และประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2547

รายงานของคณะกรรมการตรวจสอบประจำปี 2547

คณะกรรมการบริษัท สหพัฒนพิบูล จำกัด (มหาชน) มีมติแต่งตั้งคณะกรรมการตรวจสอบเมื่อวันที่ 13
พฤษภาคม 2547 โดยมีนายสุรินทร์ วัฒนศิริพงษ์ เป็นประธานกรรมการตรวจสอบ นายขจรศักดิ์
วันรัตน์เศรษฐ และนายวศิน เตยะธิติ เป็นกรรมการตรวจสอบ มีวาระการดำรงตำแหน่ง 1 ปี

ในรอบปีที่ผ่านมา คณะกรรมการตรวจสอบได้ประชุมรวมจำนวน 6 ครั้ง
และร่วมประชุมคณะกรรมการบริษัทอย่างสม่ำเสมอ

คณะกรรมการตรวจสอบได้สอบทานงบการเงินรายไตรมาสร่วมกับหน่วยงานบัญชีที่เกี่ยวข้อง
เพื่อให้มั่นใจว่ารายงานทางการเงินจัดทำขึ้นอย่างถูกต้องตามที่ควร
การเปิดเผยข้อมูลมีความเพียงพอและเป็นไปตามมาตรฐานการบัญชี
นอกจากนี้ได้มีการสอบทานการทำรายการที่เกี่ยวโยงกัน เพื่อให้มั่นใจว่าบริษัทฯ
ได้ดำเนินการตามเงื่อนไขทางธุรกิจปกติและตามหลักเกณฑ์ที่ตลาดหลักทรัพย์แห่งประเทศไทยกำหนด
พร้อมทั้งเปิดเผยข้อมูลที่เพียงพอเพื่อประโยชน์ต่อผู้ลงทุน

คณะกรรมการตรวจสอบมีความเป็นอิสระในการปฏิบัติหน้าที่และได้รับความร่วมมือด้วยดีในการรับข้อมูลที่จำเป็นแก่การปฏิบัติหน้าที่
อีกทั้งได้รับคำชี้แจงสำหรับข้อมูลที่ไม่ชัดเจน ตลอดจนการแก้ไขให้เป็นไปตามคำเสนอแนะ

สำหรับการตรวจสอบภายใน แผนกตรวจสอบภายในสามารถทำได้ตามแผนงานตรวจสอบของปี 2547
มีการติดตามผลและปรับปรุงมาตรการให้เหมาะสมกับภาวะที่เปลี่ยนไป
ซึ่งคณะกรรมการตรวจสอบได้หารือและให้ความเห็นในการปรับปรุงส่วนที่เห็นว่าควรแก้ไขและปฏิบัติให้รัดกุม

คณะกรรมการตรวจสอบได้พิจารณาเสนอแต่งตั้งผู้สอบบัญชีประจำปี 2548
โดยคณะกรรมการตรวจสอบมีความเห็นว่านางสุวิมล กฤตยาเกียรณ์ และ/หรือ นางวิไลรัตน์
โรจน์นครินทร์ แห่งสำนักงานสอบบัญชี ดี ไอ เอ เป็นผู้มีคุณสมบัติและเหมาะสมเป็นผู้สอบบัญชี
จึงได้นำเสนอต่อคณะกรรมการบริษัทพิจารณาแต่งตั้งและกำหนดค่าตอบแทนผู้สอบบัญชี
เพื่อเสนอต่อที่ประชุมสามัญผู้ถือหุ้นให้ พิจารณาและมีมติอนุมัติต่อไป

ในนามคณะกรรมการตรวจสอบ

สุรินทร์ วัฒนศิริพงษ์

(นายสุรินทร์ วัฒนศิริพงษ์)

ประธานคณะกรรมการตรวจสอบ

วันที่ 24 กุมภาพันธ์ 2548

ที่ โอ. 210013/2548

วันที่ 22 กุมภาพันธ์ 2548

เรื่อง รายงานระบบการควบคุมภายในด้านการบัญชี

เรียน คณะกรรมการ บริษัท สหพัฒนพิบูล จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท สหพัฒนพิบูล จำกัด (มหาชน)

สำหรับปี สิ้นสุดวันที่ 31 ธันวาคม 2547 และได้เสนอรายงานการตรวจสอบลงวันที่ 10 กุมภาพันธ์
2548 ไปแล้วนั้น สำนักงานฯ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯ ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2547

ฝ่ายบริหารของบริษัท สหพัฒนพิบูล จำกัด (มหาชน)
มีความรับผิดชอบในการจัดให้มีระบบการควบคุมภายในด้านการบัญชีและควบคุมให้มีการปฏิบัติตามระบบดังกล่าวอย่างเคร่งครัด
ในการนี้ต้องใช้การประมาณการและดุลยพินิจโดยพิจารณาถึงผลประโยชน์ที่คาดว่าจะได้รับและ
ต้นทุนที่เกิดขึ้นจากการใช้ระบบการควบคุมนี้
ระบบการควบคุมภายในดังกล่าวให้ความมั่นใจแก่ฝ่ายบริหารตามสมควร

อย่างไรก็ตาม สำนักงานฯ ขอเรียนว่าในการตรวจสอบบัญชี สำนักงานฯ มิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีเพื่อประโยชน์ในการสอบบัญชีดังกล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯ ขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

วิไลรัตน์ โรจน์นครินทร์

(นางวิไลรัตน์ โรจน์นครินทร์)

ผู้สอบบัญชีรับอนุญาตเลขทะเบียน 3104